მორღვაფილი დისკი — ბჟაშ სისტემაშ შორიშ რეგიონი, ნამუსჷთ მორჩილი რსხულეფი მერკე მუდანობათ რე, დო ნამუეფით თარო აკმოდირთუ ჸინშე. თეჯგურა რსხულეფს მორღვაფილი დისკიშ ობიექტეფი ჯოხო (SDO*, scattered disc object); თინეფი ტრანსნეპტუნური ობიექტეფიშ (ტნო) დიდი ფანიაშ მაკათურეფი რენა. მორღვაფილი დისკიშ დინოხოლენი ოფირჩა ნორთობურო კოიპერიშ ორტყაფუთ იფორუ, მარა თიწკჷმა ალაზჷმაფათ, დისკიშ გალენური ხურგი იდვალუაფუ ბჟაშე ძალამ შორს დო შანულამო ჟილე დო გიმე რე ეკლიპტიკაშ ობირტყაშე.